RESOLUCIÓN do 3 de maio de 2004 pola que se convocan unhas Xornadas sobre reforma e consolidación da Seguridade Social española.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 07/05/2004

Dentro do Plan de actividades da Escola Galega de Administración Pública para o 2004 e de acordo coas funcións atribuídas pola Lei 4/1987, do 27 de maio, de creación da escola, e pola Lei 10/1989, do 10 de xullo, de modificación da anterior, convócanse unhas Xornadas sobre reforma e consolidación da Seguridade Social española, conforme as seguintes bases:
1. Obxectivos.
A Seguridade Social vén sendo obxecto dun proceso continuado de análise e seguimento, concertación social e cambio legal. Os máis recentes acontecementos formulan cuestións do interese como o artellamento dunha prestación de dependencia, a necesidade de mellorar a acción protectora no caso da viuvez ou a conveniencia de abordar un tratamento máis xeneralizado das prestacións familiares.
Así mesmo, a máis recente lexislación introduciu importantes reformas na acción protectora do sistema.
2. Contido.
Trataranse estes temas:
-Análise, crítica e discusión dos máis recentes desenvolvementos do Pacto de Toledo.
-Análise e coñecemento da reforma de Seguridade Social introducida pola Lei 52/2003, do 10 de decembro.
-Discusión sobre o ámbito da Seguridade Social non contributiva e a asistencia social e as competencias do Estado e da Comunidade Autónoma.
-Exposición das liñas de tendencia relativas á prestación de xubilación no ámbito lexislativo e xurisprudencial.
-Descrición das reformas relativas á pensión de viuvez e ás prestacións familiares.
-Achegamento á materia da protección das situacións de dependencia.
-Síntese das achegas normativas recentes relativas á Seguridade Social complementaria e aos fondos de pensións.
3. Destinatarios.
Persoal ao servizo da Xunta de Galicia e da Administración local galega e interesados en xeral.
4. Desenvolvemento.
-Horario: mañá e tarde.
-Lugar e datas: as xornadas convocadas terán lugar no salón de actos do edificio administrativo da Xunta de Galicia en Lugo, sito na Ronda da Muralla, nº 70, da citada cidade, os días 25 e 26 de maio de 2004.
5. Inscrición.
-Prazo: remata o día 21 de maio de 2004.
-Tramitación de solicitudes: as solicitudes irán dirixidas ao director da Escola Galega de Administración Pública, Polígono das Fontiñas, rúa de Madrid, 2-4, 15707 Santiago de Compostela, segundo o modelo que figura como anexo a esta convocatoria, e presentaranse no rexistro xeral da EGAP ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Admitiranse tamén inscricións por telefax: 981 54 63 30.
-Número de prazas: limitado á capacidade do local.
-Inscrición fóra de prazo: só se admitirán, de quedaren prazas baleiras, coa condición de que se cumpran os requisitos xerais antes indicados.
Os peticionarios poderán obter confirmación da súa posible admisión, chamando por teléfono, o próximo día 24 de maio, de 8.30 a 14.30 horas, ós seguintes números: 981 54 62 39/44 ou 981 54 60 40.
6. Modificacións.
A EGAP reserva para si a facultade de interpretar e de resolver as incidencias que puidesen xurdir no desenvolvemento das xornadas, así como a de cancelalas, se o escaso número de solicitudes non xustificase a súa realización.
7. Certificación de asistencia.
Entregaráselles, ao remate destas xornadas, a aquelas persoas inscritas que concorresen asiduamente a elas, cando a súa asistencia sexa igual ou superior ao 85% das horas lectivas programadas, e expresarase, neste documento, a natureza da actividade e as datas da súa realización.
Santiago de Compostela, 3 de maio de 2004.
Domingo Bello Janeiro
Director da Escola Galega de Administración
Pública